Diari Oficial de la Generalitat Valenciana


Sumari del DOGV 2692, del 20-02-1996 (1996/837507)

ORDRE de 12 de febrer de 1996 del conseller d'Obres Públiques, Urbanisme i Transports, sobre mesures transitòries per a actuacions protegibles en matèria d'habitatge.
----------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/02/12/(1)/dof/vci/html**

### Dades del document

Número de DOGV
:   2692

Data del DOGV
:   20-02-1996

Secció del DOGV
:   DISPOSICIONS GENERALS

Número del document
:   1996/837507


Data del document
:   12-02-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 12 de febrer de 1996 del conseller d'Obres Públiques, Urbanisme i Transports, sobre mesures transitòries per a actuacions protegibles en matèria d'habitatge.   
L'Ordre de 10 d'octubre de 1995, del conseller d'Obres Públiques, Urbanisme i Transports, per la qual adopta mesures en relació amb el tancament del Pla d'Habitatge 1992/95, revalidada pel Decret 294/1995, de 24 d'octubre, adoptava una sèrie de mesures en relació amb el tancament del Pla d'Habitatge 1992/95, una volta sobrepassats els objectius d'aquest i esgotats els recursos que li havien assignat.  
D'altra banda, el Reial Decret 2190/95, de 28 de desembre, sobre mesures de finançament d'actuacions protegibles en matèria d'habitatge i sòl per al període 1996-1999, estableix en l'article 60 que la distribució territorial d'actuacions protegibles en matèria d'habitatge i de sòl es farà mitjançant la firma, si escau, de convenis bilaterals entre el Ministeri d'Obres Públiques, Transports i Medi Ambient i les Comunitats Autònomes, en què s'acordaran els aspectes bàsics relatius a aquestes actuacions, durant el període 1996/99.  
Independentment d'això, l'apartat 2 de l'article 60 de la disposició esmentada estableix que correspon a les Comunitats Autònomes tramitar i resoldre els expedients de sol·licituds d'ajudes econòmiques directes en l'exercici de les competències que tenen atribuïdes en matèria d'habitatge.  
Per tant, una vegada acabat el Pla 1992/95, i no estant encara publicada la normativa autonòmica que establirà les ajudes econòmiques a càrrec dels pressupostos de la Generalitat Valenciana, i també el procediment per a la tramitació i concessió tant d'aquestes ajudes com de les corresponents al Ministeri d'Obres Públiques, Transports i Medi Ambient, és convenient adoptar mesures transitòries per a les actuacions protegibles en matèria d'habitatge que pal·lien la incertitud entre el tancament del Pla 1992/95 i la posada en marxa de les noves disposicions aplicables per al període 1996/99, que el prorroga.  
Les mesures transitòries que ací es plantegen possibilitaran escalonar l'activitat administrativa, i resoldran inicialment els expedients pendents de finançament, amb les corresponents diligències i diferint a l'entrada en vigor de la normativa autonòmica la tramitació de les noves actuacions protegibles, a fi d'ajustar totes les actuacions, de noves i de pendents, als objectius que, al seu moment, es fixen en el conveni amb aquesta Comunitat Autònoma, d'acord amb l'article 60 del Reial Decret 2190/1995, de 28 de desembre.  
En aquesta ordre s'ha donat audiència a la Federació d'Associacions de Veïns de la Comunitat Valenciana, Federació Valenciana de Municipis i Províncies, Federació Valenciana de la Construcció, Unió de Consumidors i Usuaris de la Comunitat Valenciana; Associació Provincial d'Empresaris de l'Edificació i Obra, Associació Provincial de Constructors i Promotors de València, Associació de Promotors d'Alacant, Federació de Constructors d'Alacant, Associació Provincial d'Empreses de la Construcció de Castelló, Associació Espanyola de Promotors Públics d'Habitatge i Sòl, Col·legi Oficial d'Arquitectes de la Comunitat Valenciana, Col·legi Oficial d'Aparelladors i Arquitectes Tècnics de la Comunitat Valenciana, Institut Valencià d'Habitatge, SA, Col·legi Oficial d'Agents de la Propietat Immobiliària, i Associació Valenciana de Consumidors i Usuaris.  
Per tot això,  
ORDENE  
Article primer  
A partir de la publicació d'aquesta ordre i mentre no entre en vigor la nova normativa autonòmica de finançament d'actuacions protegibles en matèria d'habitatge i sòl, els Serveis Territorials d'Arquitectura i Habitatge no admetran les sol·licituds de qualificació provisional d'habitatges de protecció oficial i rehabilitació.  
Article segon  
1. Les actuacions qualificades provisionalment o visades fins al 16 d'octubre de 1995, que no hagueren obtingut préstec qualificat, hauran d'aportar de nou la qualificació provisional i els visats de contracte en el supòsit dels habitatges de preu taxat en els Serveis Territorials d'Arquitectura i Habitatge, en el termini de dos mesos a partir de la publicació d'aquesta ordre.  
Els Serveis Territorials d'Arquitectura i Habitatge diligenciaran les esmentades qualificacions i visats de contracte a fi que es puguen acollir a la disposició transitòria primera del Reial Decret 2190/95, de 28 de desembre, sobre mesures de finançament d'actuacions protegibles en matèria d'habitatge i sòl per al període 1996/1999.  
2. Així mateix, es presentaran en el termini de dos mesos les qualificacions provisionals i els visats de contracte posteriors al 16 d'octubre de 1995 per a ser diligenciats pels Serveis Territorials a fi d'acollir-se al que estableix la disposició transitòria segona del Reial Decret 2190/1995, de 28 de desembre, del Ministeri d'Obres Públiques, Transports i Medi Ambient.  
3. Les ajudes econòmiques directes a càrrec dels pressupostos de la Generalitat Valenciana seran les que, al seu moment, es determinen en la nova normativa autonòmica d'actuacions protegibles en matèria d'habitatge i sòl, tant en les disposicions transitòries com en l'articulat d'aquesta.  
DISPOSICIó FINAL  
La present ordre entrarà en vigor l'endemà que es publique en el Diari Oficial de la Generalitat Valenciana.  
València, 12 de febrer de 1996  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI